REPUBLIKA HRVATSKA

PRIMORSKO-GORANSKA ŽUPANIJA

GRAD DELNICE

GRADSKO VIJEĆE

KLASA: 400-01/21-01/01

URBROJ: 2112-01-30-40-1-21-01

Delnice, 18. veljače 2021. godine

Na temelju članka 35. Zakona o lokalnoj i područnoj (regionalnoj) samoupravi (“Narodne novine” 33/01, 60/01, 129/05, 109/07, 129/08, 36/09, 150/11, 144/12, 19/13-pročišćeni tekst), 137/15, 123/17, 98/19 i 144/20) i članka 38. Statuta Grada Delnica (“Službene novine Primorsko-goranske županije” 28/09, 41/09, 11/13 i 20/13-pročišćeni tekst, 6/15, 01/18, 03/18-pročišćeni tekst, 09/18, 03/20 i 08/20), Gradsko vijeće Grada Delnica na današnjoj sjednici donijelo je

**PRAVILNIK**

**O KORIŠTENJU SREDSTAVA ZA REPREZENTACIJU**

I. OPĆE ODREDBE

Članak 1.

(1) Ovim se Pravilnikom uređuju način i uvjeti korištenja sredstava za reprezentaciju u Gradu Delnicama (u daljnjem tekstu: Grad).

(2) Sredstva za reprezentaciju osiguravaju se u Proračunu Grada.

Članak 2.

Riječi i pojmovi koji se koriste u ovome Pravilniku, a koji imaju rodno značenje, odnose se jednako na muški i ženski rod, bez obzira na to u kojem su rodu navedeni.

Članak 3.

Pojedini pojmovi u smislu ovoga Pravilnika imaju sljedeće značenje:

1. Reprezentacija podrazumijeva pravo na korištenje sredstava za prigodno darivanje i

ugošćavanje poslovnih partnera te gostiju Grada, u okviru obavljanja protokolarnih aktivnosti i poslova iz djelokruga rada tijela Grada,

2. Sredstva za reprezentaciju su sredstva za podmirenje troškova za ugostiteljske usluge (hrana i piće), hotelske usluge, nabavu prigodnih poklona i namirnica te sličnih troškova koji nastaju u svezi s darivanjem i ugošćavanjem poslovnih partnera i gostiju Grada.

II. KORIŠTENJE SREDSTAVA ZA REPREZENTACIJU

Članak 4.

(1) Pravo na korištenje sredstava za reprezentaciju (u daljnjem tekstu: korisnik reprezentacije) imaju:

1. gradonačelnik,

2. predsjednik i potpredsjednici Gradskog vijeća,

3. pročelnik,

4. drugi službenici po odobrenju pročelnika uz prethodno mišljenje gradonačelnika.

(2) Korisnici reprezentacije iz stavka 1. ovoga članka odgovorni su za ekonomično i

svrsishodno trošenje sredstava za reprezentaciju.

Članak 5.

Sredstva za reprezentaciju za podmirenje troškova ugostiteljskih usluga mogu se koristiti za troškove domjenka, poslovnog ručka, večere ili cateringa koji se organiziraju za:

1. sudionike sastanka s poslovnim partnerima i gostima Grada koji imaju poseban značaj za poslovanje Grada,

2. uzvanike na prigodnom obilježavanju blagdana, obljetnica, manifestacija i drugih važnih događaja, konferencija, međunarodnih sastanaka, potpisivanja značajnijih ugovora te

drugih protokolarnih događanja u organizaciji Grada ili pod pokroviteljstvom Grada.

Članak 6.

Ugostiteljske usluge iz članka 5. ovoga Pravilnika mogu biti organizirane kao:

1. ugostiteljske usluge koje se pružaju u poslovnim prostorijama Grada (u čajnoj kuhinji ili u drugim prostorijama gradske uprave),

2. ugostiteljske usluge koje se pružaju izvan poslovnih prostorija Grada.

Članak 7.

(1) Sredstva za reprezentaciju u svrhu nabave prigodnih poklona mogu se koristiti za nabavu poklona u povodu obilježavanja blagdana, obljetnica, manifestacija, međunarodnih sastanaka, svečanih sjednica, primanja te drugih važnih poslovnih događaja u okviru obavljanja protokolarnih aktivnosti Grada.

(2) Evidenciju nabavljenih prigodnih poklona vode službenici u čijem su opisu poslovi za potrebe gradonačelnika

Članak 8.

Sredstva za reprezentaciju mogu se koristiti za nabavu namirnica koje se pripremaju u čajnoj kuhinji (kava, čaj i drugi napitci) za sastanke s poslovnim partnerima i gostima Grada koji se organiziraju u poslovnim prostorijama Grada.

Članak 9.

(1) Nabava ugostiteljskih i hotelskih usluga, prigodnih poklona i namirnica za potrebe reprezentacije osigurava se, u pravilu sukladno propisima iz područja javne nabave te aktu Grada o nabavi.

(2) Nabavu ugostiteljskih i hotelskih usluga, prigodnih poklona i namirnica u svrhu reprezentacije, u okviru obavljanja protokolarnih aktivnosti za potrebe tijela Grada, u pravilu provode službenici u čijem su opisu poslovi javne nabave

(3) Iznimno od odredbe stavka 2. ovoga članka, uz odobrenje pročelnika i mišljenje gradonačelnika, nabavu za potrebe provedbe pojedinih projekata provode službenici u čijem se razdjelu projekt planira i izvršava.

Članak 10.

(1) Iznos sredstava za reprezentaciju utvrđuje se u Proračunu Grada kao rashod reprezentacije na razini razdjela te pripadajućeg programa/projekta/aktivnosti, za svaku proračunsku godinu.

(2) Rukovodeći službenici tijela Grada odgovorni su za kontrolu i izvršavanje rashoda za reprezentaciju iz svog dijela Proračuna Grada, u skladu s osiguranim sredstvima i namjenama.

Članak 11.

(1) Ugostiteljske usluge iz članka 6. podstavka 1. ovoga Pravilnika, korisnik reprezentacije naručuje osobno, a za potrebe protokola službenici u čijem su opisu poslovi za potrebe gradonačelnika.

(2) Evidenciju o izdanim narudžbama vodi službenik u čijem je opisu poslova izdavanje narudžbenica, na obrascu koji čini sastavni dio ovoga Pravilnika (Prilog 1), a ovjerava ga pročelnik ili drugi rukovodeći službenik pripadajućeg programa/projekta/aktivnosti.

(3) Ovjerena evidencija o izdanim narudžbama predstavlja podlogu za ovjeru računa.

Članak 12.

(1) Narudžbu ugostiteljske usluge iz članka 6. podstavka 2. ovoga Pravilnika te usluge hotelskog smještaja, za korisnik reprezentacije naručuje pročelnik ili rukovodeći službenik u čijem su opisu poslovi za potrebe gradonačelnika, uz mišljenje ili odobrenje Gradonačelnika.

(2) Iznimno od odredbe stavka 1. ovoga članka, narudžbu ugostiteljskih usluga i usluga hotelskog smještaja u slučaju nabave iz članka 9. stavka 3. ovoga Pravilnika, uz odobrenje pročelnika i mišljenje gradonačelnika, mogu obaviti službenici u čijem se razdjelu projekt planira i izvršava.

Članak 13.

(1) Račun za učinjene troškove reprezentacije ovjerava pročelnik ili rukovodeći službenik tijela u čijem su razdjelu osigurana sredstva za reprezentaciju.

(2) Svrha odnosno namjena korištenja sredstava za reprezentaciju na odgovarajući način mora biti zabilježena na računu za učinjene troškove reprezentacije.

(3) Podlogu za ovjeru računa predstavlja izvještaj o obavljenoj usluzi, čiji je sadržaj propisan Uputom za stvaranje i praćenje ugovornih obveza te zaprimanje, provjeru i plaćanje računa.

(4) Troškovi reprezentacije priznaju se kao poslovni rashod isključivo ako je račun na kojem se trošak temelji vjerodostojan i uredno ovjeren u suglasju s ovim Pravilnikom.

(5) Tijelo grada nadležno za financije dužno je vratiti račun korisniku reprezentacije ako račun nije uredno ovjeren ili ne sadržava dokaze o korištenju sredstava iz ovoga članka.

Članak 14.

Gradonačelnik može troškove reprezentacije podmiriti poslovnom karticom koja glasi na Grad.

III. ZAVRŠNA ODREDBA

Članak 15.

Ovaj Pravilnik stupa na snagu prvog dana od dana objave u „Službenim novinama Grada Delnica.“

GRADSKO VIJEĆE GRADA DELNICA

Predsjednik

Goran Bukovac